蝦蟇
作者：白居易
朝代：唐

paragraphs: 嘉魚薦宗朝，靈龜貢邦家。
應龍能致雨，潤我百穀芽。
蠢蠢水族中，無用者蝦蟇。
形穢肌肉腥，出沒於泥沙。
六月七月交，時雨正滂沱。
蝦蟇得其志，快樂無以加。
地既蕃其生，使之族類多。
天又與其聲，得以相諠譁。
豈惟玉池上，汚君清冷波。
可獨瑤瑟前，亂君鹿鳴歌。
常恐飛上天，跳躍隨姮娥。
往往蝕明月，遣君無奈何。